**Nota informativă**

*la proiectul Hotărîrii Guvernului cu privire la aprobarea Regulamentului privind modul de aplicare a facilităților fiscale și vamale la importul obiectelor de cult și a Listei obiectelor de cult scutite de taxa vamală, taxa pentru efectuarea procedurilor vamale și de TVA fără drept de deducere*

Proiectul Hotărîrii Guvernului cu privire la aprobarea Regulamentului privind modul de aplicare a facilităților fiscale și vamale la importul obiectelor de cult și a Listei obiectelor de cult scutite de taxa vamală, taxa pentru efectuarea procedurilor vamale și de TVA fără drept de deducere este elaborat în vederea executării prevederilor art.103 alin.(99) din Codul fiscal nr.1163-XIII din 24 aprilie 1997 și art.28 lit.z3) și pct.12 din Nota din Anexa nr.2 la Legea nr.1380-XIII din 20 noiembrie 1997 cu privire la tariful vamal.

În aceeași ordine de idei, proiectul Hotărîrii Guvernului menționat prevede modalitatea de acordarea a facilităților fiscale și vamale aferent importului obiectelor de cult, precum și Lista obiectelor de cult ce pot fi importate cu acordarea scutirii de taxa vamală, taxa pentru efectuarea procedurilor vamale și scutire de TVA fără drept de deducere.

Totodată, menționăm că vor putea beneficia de facilitățile fiscale și vamale doar beneficiarii – cultele religioase, care sunt incluse în Lista beneficiarilor de facilități fiscale și vamale pentru importul obiectelor de cult, care se aprobă de către Guvern.

Astfel, pentru a fi incluși în Lista respectivă, beneficiarii vor depune o cerere la Serviciul Vamal, cu anexarea documentelor confirmative.

Cererea și documentele confirmative vor fi examinate de către Serviciul Vamal în termen de 15 zile, după care va emite o Decizie privind acceptarea sau refuzul includerii solicitantului în Lista nominalizată.

În baza Deciziei Serviciului Vamal, Ministerul Finanțelor va elabora, în termen de 10 zile, proiectul Hotărîrii Guvernului privind completarea Listei și îl va prezenta spre examinare și avizare conform procedurii în vigoare.

Suplimentar, este de menționat că completarea Listei prevăzute în Anexa nr.2 la proiectul Hotărîrii Guvernului cu alte obiecte urmează a fi efectuată doar în urma prezentării argumentelor pertinente privind atribuirea obiectelor respective la categoria obiectelor de cult.

Ținînd cont de cele expuse mai sus, se consideră oportun aprobarea proiectului de Hotărîre a Guvernului respectiv.

**MINISTRU Octavian ARMAȘU**